Note weerklink ná ongeluk, kankerErika Tolmay Foto: Facebook via Erika Tolmay Die sangeres, Erika Tolmay, is slaggereed om die lewe weer stip in die oë te kyk nadat ŉ groot ongeluk in 2012 byna die lewe van haar en haar hele gesin geëis het en sy in 2014 met kanker gediagnoseer is. Erika het in ŉ onderhoud met Maroela Media vertel dié terugslag kan haar nie keer om musiek te maak nie. Die lewe van haar en haar gesin is in 2012 handomkeer verander nadat hulle in ŉ botsing tussen KwaZulu-Natal en Krugersdorp betrokke was. “Daar het die hele dag ŉ onrustigheid binne my gewoel,” het sy vertel oor die ongeluk op 26 Desember 2012. “Die pad was nat en ver. Ons het die vorige dag die bande van die bakkie, asook die ruitveërs laat vervang.” Van daardie dag kan sy nie veel onthou nie. “Ons het in ŉ stadium my skoonma gebel en gesê ons is so drie uur weg van die huis. Omdat dit woes gereën het, was ons sig nie so goed nie.” Haar man, Johan, en twee kinders, Anoeschka en Owen, was saam in die voertuig. “Die volgende oomblik het ons ŉ tou karre voor ons gesien. My man het skerp rem getrap, en die bakkie het in die regterbaan met aankomende verkeer ingespring. Van daar af kan ek niks onthou nie.” Beide haar heupe- en bekkenbeen is vergruis en haar nek gebreek. Sy het ook beenbreuke en verskeie snywonde opgedoen. Johan het sewe ribbes gekraak en inwendig gebloei. Die linkerkant van Anoeschka se gesig was vergruis en albei haar enkels en linkerelmboog gebreek. Net Owen is met slegs ŉ skrapie uit die motor gehaal. Sy is in Februarie 2013 ontslaan, en het later daardie jaar ŉ dubbele heupvervanging gehad. “Toe is daar weer ŉ terugslag. Ek was vir byna agt maande verlam. Op ŉ dag het ŉ ouer vrou verby my geloop, en ek het besluit, se voet hiermee, ek sál weer loop.” Sy het weer geloop, maar is in 2014 met kanker gediagnoseer. “Dit is swaar op ŉ mens. Nes jy dink die een ding is verby, dan is daar nog ŉ terugslag. Ek is egter dankbaar om te sê ek is vanjaar skoon en sonder kanker. God is groot.” Erika sê niks staan nou in haar pad om haar musiekdrome verder te verwesenlik nie. “Ek is tans besig met die maak van CD’s, en is opgewonde om dit binnekort vry te stel. Ek weet ek is hier oor genade wat groot is.” Besoek Erica se Facebook-blad.